**Jens Keller** (s. 24. marraskuuta 1970) on saksalainen jalkapallovalmentaja ja entinen puolustaja.

Ura pelaajana
-------------

Keller aloitti pelaajauransa VfB Stuttgartin junioriorganisaatiossa ja nousi edustusmiehistöön vuonna 1990. Hän istui kaksi kautta Stuttgartin vaihtopenkillä ja esiintyi vain yhdessä ottelussa. Kesällä 1992 Keller siirtyi TSV 1860 Müncheniin, jossa pelasi kolmen kauden ajan. Münchenistä Keller jatkoi pohjoiseen ja edusti seuraavat kaksi vuotta VfL Wolfsburgia. Stuttgartiin hän palasi 1998. Toisella yrittämällä seuran kasvatti pelasi 48 ottelua kahden kauden aikana, mutta säännöllinen avauskokoonpanon mies hän ei ollut. Vuonna 2000 Keller siirtyi 1. FC Kölniin ja kaksi vuotta myöhemmin Eintracht Frankfurtiin, jossa lopetti uransa vuonna 2005.

### Meriitit pelaajana

* Saksan mestaruus: 1992
* Saksan liigacupin hopeaa: 1998

Ura valmentajana
----------------

Pelaajauransa jälkeen Keller jatkoi jalkapallon parissa valmentajana. Kauden 2008–2009 alussa hänestä tuli VfB Stuttgartin U19-juniorien valmentaja. Joulukuussa 2009 sveitsiläinen Christian Gross nosti hänet apuvalmentajakseen Stuttgartin edustusmiehistöön ja kaksikko luotsasi seuran kauden päätteeksi Bundesliigassa viidenneksi.

Lokakuussa 2010 Kelleristä tuli Grossin potkujen jälkeen Stuttgartin päävalmentaja.  Hän ei kuitenkaan onnistunut kääntämään Stuttgartin suuntaa ja sai potkut 12. joulukuuta Stuttgartin hävittyä Hannoverille 2–1. 

Huhtikuussa 2012 Keller palasi valmennustehtäviin FC Schalken B-juniorijoukkueen päävalmentajana.  Joulukuun puolivälissä 2012 hänestä tuli Schalken edustusjoukkueen valmentaja kauden loppuun ulottuvalla sopimuksella.  Keller sai Schalken peräsimessä osakseen runsaasti kritiikkiä ja häntä pidettiin ylimenokauden valmentajana. Kellerin johdolla Schalke kuitenkin sijoittui Bundesliigassa kaudella 2012/13 neljänneksi ja 2013/14 kolmanneksi. Europeleissä Keller johdatti Schalken 16 parhaan joukkoon kahdesti perättäin. Lopulta heikko alku kaudella 2014/15, vain kaksi voittoa seitsemästä liigaottelusta ja putoaminen Saksan cupista avauskierroksella, johti Kellerin potkuihin lokakuun alussa 2014.

Huhtikuussa 2016 Keller allekirjoitti kaksivuotisen sopimuksen 1. FC Union Berlinin kanssa. Hän aloitti 2. Bundesliigassa pelaavan seuran päävalmentajana heinäkuun alussa. Kellerin johdolla Union pelasi hyvän sarjakauden ja taisteli noususta Bundesliigaan. Kauden keskivaiheille osunut vahva jakso kiritti itäberliiniläiset VfB Stuttgartin ja Hannover 96:n kantaan taistelemaan suorasta noususta, mutta huhtikuun alussa Hannoverille kärsityn 1–0 tappion jälkeen joukkue voitti vain kaksi pelaamistaan kahdeksasta sarjaottelusta. Kauden lopulla tappiot Eintracht Braunschweigille ja 1. FC Heidenheimille pudottivat Unionin lopullisesti neljänneksi ja nousukarsintojen ulkopuolelle. Sijoitus oli kuitenkin Unionin historian paras yhdistyneen Saksan sarjoissa.

Kausi 2017/18 lähti liikkeelle nihkeämmin, mutta Keller onnistui luotsaamaan joukkueen alkukauden tasapelikierteestä voittojen tielle. Marraskuun puolivälin jälkeen Union Berlin ajautui kuitenkin tappiokierteeseen ja viiden voitottoman ottelun jälkeen seurajohto erotti Kellerin tehtävästään. Seura majaili potkujen aikaan 2. Bundesliigassa neljäntenä.

Joulukuussa 2018 Kelleristä tuli 2. Bundesliigan jumbojoukkueen FC Ingolstadtin päävalmentaja. Keller ei onnistunut luotsaamaan Ingolstadtia pois sarjan jumbosijalta ja seurajohto päätyi erottamaan hänet huhtikuun alussa 2019.

Marraskuussa 2019 Kelleristä tuli FC Nürnbergin päävalmentaja. Nürnberg jäi Kellerin johdolla 2. Bundesliigassa sijalle 16 ja joutui karsimaan sarjapaikastaan. Seura erotti Kellerin ennen sarjakarsintoja.

Lähteet
-------

1. ↑  Erste Einheit unter Jens Keller (Arkistoitu – Internet Archive)
2. ↑  Nun soll's Labbadia richten
3. ↑  Jens Keller wird neuer Chef-Trainer der B-Junioren des FC Schalke 04 (Arkistoitu – Internet Archive)
4. ↑  Schalke entlässt Stevens - Keller übernimmt bis Saisonende
5. ↑  Schalke part company with Keller, Di Matteo appointed
6. ↑  Ex-Schalker Keller soll Union in die Bundesliga führen (Arkistoitu – Internet Archive)
7. ↑  VfB und 96 fast durch, Tollhaus Alm, Schock für 1860
8. ↑  Union feuert Keller, Hofschneider wird neuer Chefcoach
9. ↑  JENS KELLER: UNSER NEUER CHEF-COACH IM ÜBERBLICK
10. ↑  FCI GEHT OHNE JENS KELLER UND THOMAS STICKROTH IN DEN SAISONENDSPURT
11. ↑  Neuer Cheftrainer! Jens Keller übernimmt den Club
12. ↑  Mit Michael Wiesinger und Marek Mintal in die Relegation

  


|  |  |  |
| --- | --- | --- |
| Edeltäjä:**Christian Gross** | **VfB Stuttgartin päävalmentaja**10–12/2010 | Seuraaja:**Bruno Labbadia** |

|  |  |  |
| --- | --- | --- |
| Edeltäjä:**Huub Stevens** | **FC Schalken päävalmentaja**12/2012–10/2014 | Seuraaja:**Roberto Di Matteo** |

|  |  |  |
| --- | --- | --- |
| Edeltäjä:**André Hofschneider** | **Union Berlinin päävalmentaja**2016–12/2017 | Seuraaja:**André Hofschneider** |

|  |  |  |
| --- | --- | --- |
| Edeltäjä:**Alexander Nouri** | **FC Ingolstadtin päävalmentaja**12/2018–4/2019 | Seuraaja:**Thomas Oral** |

|  |  |  |
| --- | --- | --- |
| Edeltäjä:**Damir Canadi** | **FC Nürnbergin päävalmentaja**11/2019–6/2020 | Seuraaja:**Michael Wiesinger** |